Mistä on kyse? Renesas Mobile Corporation oli alunperin osa Nokiaa, mutta kuuluu japanilaiseen Renesas Electronics yhtiöön

Renesas ilmoitti sanovansa irti kaikki Suomessa olevat 808 työntekijäänsä, joista pääosa on Oulussa

Renesas Mobile valmistaa langattoman tietoliikenteen mikropiirejä

Japanilaisomisteinen Renesas Mobile Corporation ilmoitti viime viikolla sanovansa irti kaikki Suomen 808 työntekijää. Oulusta irtisanottaville 566 työntekijälle järjestettiin torstaina ensimmäinen työvoimatoimiston tukitilaisuus.

Ensi kertaa työnhakuun

Erikoisosaajille ei juuri töitä pystytä tarjoamaan. Erityisen iso haaste työllistämisessä on myös se, että erittäin moni irtisanotuista joutuu nyt ensi kertaa hakemaan töitä.

Vaikka työkokemusta saattaa olla takana jopa reilut parikymmentä vuotta ensin Nokiassa ja sen jälkeen sen työtä jatkaneessa Renesasissa, ei varsinaiseen työnhakua ole tarvinnut koskaan pohtia.

Monen renesasilaisen työura alkoi, kun teknologiateollisuus vielä suorastaan imi työvoimaa käyttöönsä. Nyt tilanne on täysin toinen.

TE toimiston toimintatavat ihmetyttivät

Työvoimatoimiston tilaisuus oli monelle vaikea paikka, kertoo tilaisuudessa mukana ollut Renesasin ylempien toimihenkilöiden luottamusmies Lauri Louhivirta.

Kyllä tämä on melko preussilaista meininkiä. Luottamusmies Lauri Louhivirta

Irtisanottaville esiteltiin lähinnätyövoimatoimiston peruspalveluja, muutostukea ja erilaisia työvoimakoulutuksia. Kritiikkiä annettiin kuitenkin työvoimatoimistojen toimintamalleista, jotka koettiin suorastaan kyykyttämiseksi.

- Kyllä tämä on melko preussilaista meininkiä, toteaa myös Louhivirta, joka kertoo, että tiedotustilaisuudessa väläyteltiinkin, että he voisivat koodata itse työvoimapalvelut huomattavasti paremmiksi.

- Ja kyllä työ- ja elinkeinoministeriön virkamiesten kannattaisi käydä jossakin tämmösessä infossa kuuntelemassa. Kyllä se oli sen verran kaukana siitä jouhevasta prosessista, mitä niin kun nykypäivänä jo ajatellaan, sanoo Louhivirta.

IT-alalla muutoinkin vaikeaa

Pohjois-Pohjanmaan TE-toimisto on joutunut viime kuukausina poikkeuksellisen työrupeaman eteeen muidenkin IT-alan irtisanomisen takia. Työministeri Lauri Ihalainen on lupaillut toimistolle lisäresursseja asiantuntijoiden palkkaamiseen.